b'\n_START_ARTICLE_\nZavora\n_START_PARAGRAPH_\nZavora je naprava za zaviranje oz. upo\xc4\x8dasnjevanje ali ustavljanje stroja ali vozila ter prepre\xc4\x8devanje nadaljnjega gibanja. _NEWLINE_Zavore so sestavni del ve\xc4\x8dine osebnih in tovornih vozil, vlakov, koles, motociklov in ostalih prevoznih sredstev. Letala so po navadi opremljena z zavorami na kolesih, ki jih uporabljajo pri pristajanju, nekatera pa imajo tudi zra\xc4\x8dne zavore, ki jih upo\xc4\x8dasnjujejo med letom. Zmanj\xc5\xa1anje hitrosti pri motornih vozilih lahko dose\xc5\xbeemo tudi z izbiro ni\xc5\xbeje prestave in izkori\xc5\xa1\xc4\x8danjem zaviranja motorja. _NEWLINE_Kineti\xc4\x8dna energija gibajo\xc4\x8dih se delov se obi\xc4\x8dajno s trenjem pretvarja v toploto. Zavore na avtomobilih pretvarjajo kineti\xc4\x8dno energijo v toploto s trenjem na zavornih diskih ali bobnih. V novej\xc5\xa1em \xc4\x8dasu se izgubljena energija vse pogosteje izkori\xc5\xa1\xc4\x8da za pretvorbo v elektri\xc4\x8dno in shranjuje v akumulatorjih za kasnej\xc5\xa1o izrabo. Kineti\xc4\x8dna energija nara\xc5\xa1\xc4\x8da s kvadratom hitrosti (E=1/2mv\xc2\xb2). \xc4\x8ce se hitrost dvakrat pove\xc4\x8da, se kineti\xc4\x8dna energija pove\xc4\x8da za \xc5\xa1tirikrat, kar pomeni, da morajo tudi zavore pretvoriti \xc5\xa1tirikrat ve\xc4\x8d energije. S tem se posledi\xc4\x8dno podalj\xc5\xa1a tudi zavorna pot.'